නව_යටත්විජිතවාදය_අමෙරිකාව_සහ_ඉරානය
යටත් විජිත ආකෘතිය යටතේ හික්මවනු ලැබූ කුඩා ආසියාතික රාජ්‍යයක් වන ලංකාව මෑතක පටන් තම අභිමත නොතකා කටයුතු කිරීම බලගතු ඇමරිකාවට මහ මදි කමකි. මානව හිමිකම් හා බලය බෙදීම යනාදී දේශීය කටයුතු අරබයා පමණක් නොව චින මිත්‍රත්වය, ඉරානය හා ඇයි හොදයිය වැනි නොමනා ජාත්‍යන්තර සබඳතා මඟින් මෙන්ම කොසෝවෝ අර්බුද වැනි තීරණාත්මක රාජ්‍යතාන්ත්‍රික සන්ධිස්ථානයන්හිදීද ඈ වොෂින්ටනයේ අමනාපයට හේතු වන අන්දමින් කටයුතු කලාය. ජයවර්ධන, පේමදාස හා චන්ද්‍රිකා රජයන් බටහිර සම්බන්ධව අනුගමනය කල කීකරු පිළිවෙතට හුරුව සිටි ධවල මන්දිරය කිසිකලෙකත් මෙවන් තත්වයක් අපේක්ෂා කොට තිබුනේ නැත. අනිත් අතට තමා ප්‍රජාතන්ත්‍රවදය වෙනුවෙන් ඇපකැප වන බව ලොවට හැඟවූ ලංකාණ්ඩුව බලය බෙදීම පසෙක ලා අටමසකට පෙර මුදාගත් නැගැනහිර පලාත තුල එලැඹෙන මාර්තුවේ පලාත් මැතිවරණයක් කැඳවීය. මේ අතර තමාට මුහුණ පෑමට සිදුව ඇති දුෂ්කරතා ගැන ජාත්‍යන්තර රාජ්ය නොවන සංවිධාන විසින් පෙබරවාරි 19 දා බටහිර තානාපති වරුනට නැඟූ මැසිවිලි හද කම්පාකරවන සුළුය. කිසි කලෙකට්ත් නුවූ පරිදි දැන් දැන් ශ්‍රීලංකාවට වීසා ලබා ගැනීම ඉතා අපහසු බවත්, බලධාරීන් ඉතා ගැඹුරින් පෞද්ගලික තොරතුරු හාරා අවුස්සන බවත්, මෑතකදී පිහිටවුන මැදවච්චිය හා ඕමන්තෙයි හි  මුරපොල වලදී සියළු ම බඩුබාහිරාදිය බිමට බා දැඩි ලෙස පරීක්ෂා කිරිම නිසා විශාල ප්‍රමාදයක් ඇතිවන බවටත් ප්‍රාදේශීය අණදෙන නිලධාරීන් කොළඹ දී නිකුත් කරන ලද අවසර පත්‍ර කෙරේ තැකීමක් නොකරන බවටත්, රජය තම සංවිධාන රට තුලට ගෙන එන අරමුදල් වලින් විශාල බදු අයකරන බවටත් ඔවුහු මැසිවිලි නැඟූහ. ඔවුන්ගේ අනිත් චෝදනාව වූයේ එල්ටීටීඊ පලන ප්‍රදේශවල දකුණු දිග සීමාවේ සටන් ඇවිලී ඇති නිසා තම රජකාරි අසීරු වී ඇති බවයි. උත්සන්න වන ගුවන් ප්‍රහාර හේතුවෙන් තම කාර්යාල අනාරක්ෂිත වී ඇති බවද ඔවුන් වැඩිදුරටත් පැවසූහ. එල්ටීටීඊ සටන් කරුවන්ගේ මනෝභාවය පිළිබඳ විමසන ලදුව ඔවුන් කියාසිටියේ ජයග්‍රහනය පිළිබඳ ඔවුන්ගේ ආකල්පය ඉතා සුභවාදී බවයි. මේ හේතුවෙන් අමෙරිකානු තානාපති පවා හමුදාමය තත්වය අරබයා යම්තාක් දුරට වැරදි තක්සෙරුවකට එලැඹුනාට නිසැකය. රාජ්‍ය නොවන සංවිධාන මුහුණ පා ඇති ගැටළු සාකච්ඡා කරනු වස් එදින සවස ඇමෙරිකානු තානාපතිද, යුරෝපීය දුත කණ්ඩායමේ ප්‍රධානියාද, නෝර්වීජියානු තානාපති කාර්යාලයේ දෙවැනියාද (DCM) ජනාධිපති උපදේශක බැසිල් රාජපක්ෂ හමුවූහ. සුදු ජාටිකයන් පිරිසට සාවධානව සවන් දුන් ජනාධිපතිගේ සහෝදරයා කීවේ එදින උදෑසනඑක්සත් ජාතීන්ගේ නිත්ය නියෝජිතයා සමඟ ගැටළුව සාකච්ඡා කල බවත්, මින් මතුවට උතුරට යන එක්සත් ජාතීන්ගේ වාහන හා දූතයන්ගේ තොරතුරු කලින් දිනයේ ආරක්ෂක අමාත්‍යාංශයට ලබා දීමට ඔහු එකඟ වූ බවත්ය. එම වාහන සාමාන්‍යයෙන් කෙරෙන ‘දැඩි පරීක්ෂාවට’ භාජනය නොවනු ඇත. මැදවච්චියේ මුරපොල තාවකාලික විධිවිධානයක් බවද හේ කීය. ඇමෙරිකානු තනාපති පෞද්ගලකව ඇති කොටගත් හැඟීම නම් යුද කලාපයන්හි තොරතුරු හෙලිකිරීම නිසාත්, මාන හිමිකම් කඩකිරීම් විවේචනය කිරීම නිසාත්, ජාතිකවාදී ජේවීපීයේ බලපෑම නිසාත් ලංකාණ්ඩුව රාජ්‍ය නොවන සංවිධාන වල කටයුතු වලට අවහිර කරන බවයි. ඉදිරියේදී මේ තත්වය වඩාත් නරක අතට හැරෙනු ඇතැයි හේ 08COLOMBO177_a කේබල් පණිවුඩයෙන් වොෂින්ටනයට දැනුම් දුන්නේය. මාර්ත් 11 දා නැගෙනහිර පැවති මැතිවරනයේ ජය රජයෙ අනුග්‍රහය ලත් හිටපු කොටින්ට හිමිවිය. මෙය සාමාන්‍ය තත්වයක් යටතේ පැවති මැතිවරණයක් නොවන බව සැබෑ වුවද මධ්යස්ථව බැලූ කල දිගු කලක් යුද්දයෙන් බැට කෑ මෙම ප්‍රදේශ වල සිවිල් පාලනය ස්ථාපිත කිරීම සඳහා කිසියම් හෝ ප්‍රවේශයට යොමුවීම එල්ටී ටී ඊ අණසක යටතේ හෝ හමුදා අධිකාරිය යටතේ පැවතීමට වඩා යහපත් විය. එහෙත් විදේශ නිරීක්ෂකයන් මෙන්ම දේශීය පාර්ශ්වද චෝදනා කලේ මැතිවරණය සාදාරන නුවූ බවකි. එය සැබෑය. ගැටළුව නම් එල්ටීටීඊ පාලනය යටතේ නිහඬව සිටි සියළු දෙනා දැන් සියළු දෑ එක් රැයකින් අපේක්ෂා කිරීමයි. අනිත් අතට ඇෆ්ගනිස්ථානයේ හා ඉරාකයේ වසර ගණනාවක් සටන් කිරීමෙන් අනතුරුවත් ත්‍රස්තවාදය පරාජය කල නොහැකි වූ ඇමෙරිකාවේ තානාපතිට කුඩා ලංකාව ත්‍රස්තවාදී ග්‍රහනයෙන් මුදාගත් පලාතක අට මසක් තුල මැතිවරණයක් පැවැත්වීම ප්‍රශංසා කටයුතු පියවරක් ලෙස නොපෙනීම පුදුම සහගත නැත. මන්ද යත් මැසිවිලි නැඟූ බොහෝ දෙනාගේ සැබෑ කණස්සල්ලට හේතුවූයේ වාතාවරණයට වඩා එල්ටීටීඊ විරෝධීන් අතට බලය ලැබීම බව රහසක් නුවූ බැවිනි. රතුකුරුසය විසින් වැඩිම අතුරුදන් වීම් ප්‍රමානයක් වාර්තා කරනු ලැබ තිබුනේ එස්.ටී.එෆ් බලඇණිය ක්‍රියාත්මක වූ ප්‍රදෙශ වලිනි. ඔවුනට එරෙහිව නැඟුන චෝදනා සාපේක්ෂ වශයෙන් ඉහල විය. බ්ලේක් විසින් මේ ගැන විමසනු ලදුව එහෙත් ආරක්ෂක ලේකම් ගෝටාභය රාජපක්ෂ පැවසුවේ ත්‍රස්ත මර්දන එකකයක් වන එස්ටීඑෆ් බලඇණිය මහජනයා සමඟ ඇති සබදතාව ඉතා අඩු බවය. දිගු දුර මෙහෙයුම් වල යෙදෙන ලංකාවේ විශේෂ බලකායන් කටයුතු කරන අන්දම ගැන වාර්තාවක් එවීමටද හේ එකඟ විය. මේ පිළිබඳ වැඩිදුර කරුණු දැක්වීමට අවශ්‍ය නම් හමුදාවේ නීති අධ්‍යක්ෂ වරිය වන මේජර් ජනරාල් මොහන්ති පීරිස් වොෂින්ටනයට එවිය හැකිබවද හේ කීය. දෙමල ජාතික මොහන්ති පීරිස් එවකට ලංකා හමුදාවේ ඉහලම නිලය දැරූ කාන්තාවයි. ඇමෙරිකානු රාජ්ය දෙපාර්තමේන්තුවේ 2007 මානව හිමිකම් වාර්තාව නිකුත් වුනේ මේ අතර වාරයේදීය. විය යුතු පරිද්දෙන්ම එහි අන්තර්ගතය ලංකාවට ඉතා අහිත කරවිය. හදිසි කැදවීමක් මාර්තු 14 දා බාරොන් ජයතිලක මාවතේ විදේශ ආමාත්යාංශයට ගිය තානාපති බ්ලෙක් දුටුවේ බෝගොල්ලාගම කෝපයෙන් සිටි බවයි. වාර්තාව සමන්විත වන්නේ ලංකාණ්ඩුව සමඟ සන්නිවේදනයෙන් තොරව අන්තර්ගත කෙරුන ව්‍යාජ තොරතුරු වලිනැයි කියමින් හේ තානාපටි තැනට දෙහි කපන්නට විය. සියළු තොරතුරු ගැන සොයා බලා ඇති බවද, වාර්තාවක් ප්‍රසිද්ධ කිරිමට පෙර එහි අන්තර්ගතය සාකච්ඡා නොකිරීම වොෂින්ටනයේ පිළිවෙත බවද බ්ලේක්ද පෙරලා කියා සිටියේය. මානව හිමිකම් වාර්තාව අරබයා ලංකාණ්ඩුවේ පිළිතුර අඩංගු පිටු තුනක ප්‍රකාශනය එවෙලේම තානාපතිට භාර දෙන ලදී. එය මෙසේය. “ඇමෙරිකානු රාජ්ය දෙපාර්තමෙන්තුවේ ලංකාව ගැන වාර්තාව පදනම් විරහිතය 2007 වසරේ මානව හිමිකම් තත්වය පිළිබඳ නිකුත් කොට ඇති කරුණු විකෘති කරන ලද වාර්තාව ගැන ලංකාන්ඩුව දැඩි සැලකිල්ල හා නොසතුට පල කොට සිටී. අවාසනාවකට මෙන් එය ඔප්පු නොවූ චෝදනා, වක්‍රෝත්තීන් හා අතිශයෝක්තියෙන් නැගෙන අවලාද මාලාවක පුරුච්චාරනයකි” පසුවදා ඇමරිකානු තානාපති කාර්යාලයද සිය ස්ථාවරය සාධාරනීකරමින් ප්‍රකාශයක් නිකුත් කලද රජ්‍ය මාධ්‍ය එය වාර්තා කලේ නැත. සිද්ධියේ උණුසුම මදක් පහවූ පසු එක් නිහඩ හැන්දෑවක සංචාරක ඇමති මිලින්ද මොරගොඩ නිවිහැනහිල්ලේ තානාපති හමුවුයේ මානව හිමිකම් වාර්තාව නිසා ජනාධිපති හා ආරක්ෂක ලේකම් විමතියට පත්ව ඇති බව පැහැදිලි කිරීමටය. එහෙත් භෙදය නිරාකරනය කිරීමෙහිලා ඔහුගේ වෑයම නිරර්ථක වූයේ ආණ්ඩු දෙකම සිය ස්ථාවරයන් වෙනස් කිරිමට සූදානම් තත්වයක පසු නුවූ හෙයිනි. සිද්ධියෙන් අනතුරුව ඇමෙරිකාව ලංකාණ්ඩුව අරබයා වඩාත් දැඩි පිලිවෙතකට එලැඹි බව පැහැදිලි වූයේ ඔවුන් තම න්‍යාය පත්‍රයට ළමා සොල්දාදුවන් පිළිබඳ ගැටළුවද එක් කිරීම නිසාය. මාර්තු 18 දා අධිකරන ලේකම් සුහද ගම්ලත් හමුවූ බ්ලේක් රජයට පක්ෂපාතී දමිල අර්ධ මිලිටරි කණ්ඩායම් (පිල්ලෙයාන් කණ්ඩායම මින් අදහස් කෙරින) වල සිටින බාලවයස් කාරය සෙබළුන් අරබයා ගත් පියවර පිළිබද විමසා සිටියේය. මේ කරුන අරබයා එල්ටීටීය කෙරේ මේ දක්වාත් දැඩි පිළිවෙතක් ඔවුන් විසින් අනුගමනය කොට නොතිබීමද මෙහිදී කැපී පෙනේ. කෙසෙ වුවද ජේවීපිය මෙම කරුන අරබයා පසුවූයේ පිල්ලෙයාන් පාර්ශ්වයේ ළමා සොල්දාදුවන් විසුරුවා හැරිය යුතුය ස්ථාවරයේය. එමෙන්ම පිල්ලෙය්යන් පාර්ශ්වය මැයි මස පළාත්සභා මැතිවරනයට පෙර නිරායුද කල යුතු බවද ඔවුහු කියා සිටියහ. නැගෙනහිර පළාත්සභාවට තරඟ කිරීමට සූදානමින් පසුවූ සෙසු පක්ෂ මෙන්ම ජේවීපීය ද සාමකාමී මැතිවරණයක් අපේක්ෂා කලේය. ප්‍රචණ්ඩ කාරී වාතාවරනයක මැතිවරන පැවැත්වීමේ රඟ එය 88-89 දී අත්දැකීමෙන් දැන සිටියේය. මෙනයින් බලන කල පිල්ලෙයාන් සන්නද්ධව සිටීම තර්ජනයක් නුවූයේ ආන්ඩුවට පමණි. එහෙත් පාර්ලිමේන්තු කණ්ඩායම් නායකයා වූද ආකර්ෂණීයතම කථිකයාවූද විමල් වීරවංස මේ කරුණු අරබයා ජනාදිපතිවරයා හා සමාන්තර සථාවරයන් හි පසුවීම නිසා ඔහු හා සෙසු නායකයන් අතර භෙදයක් පැන නැඟින. පක්ෂයේ සම්ප්‍රදයන්ට නොගැලපෙන තරම් රාජපක්ෂ වරුනට සමීප වීම ගැනද ඇතුලත තොරතුරු රජයට දීම ගැන චෝදනා ඔහුට තිබිණ. ඔහු ජේවීපිය රජයේ අනුශාඛාවක් බවට පත් කරනු ඇතැයි ඇතැම්හු සැක කලහ. ඔහුගේ පක්ෂ සාමාජිකත්වය තහනම් කිරීමට මධ්‍යම කාරක සභාව මාර්තු 21 දා රහස් තීරණයක් ගෙන තිබූ බවත් එය මැතිවරණයට පසු ප්‍රකාශ කිරිමට නියමිතව තිබූ බවත් කියති. කෙසේ වුවද අප්‍රේල් 08 දා පාර්ලිමේන්තුවෙදී හැඟුම් බර ප්‍රකාශයක් කරමින් පක්ෂය වියලි නිලධාරිවාදයකට හසුව ඇතැයි චෝදනා කල වීරවංස තවත් මන්ත්‍රී කණ්ඩායමක් සමඟ ජේවීපියෙන් වෙන් විය. පසුවදා තකහනියේ බ්ලේක් හමුවූ විපක්ෂ නායක වික්‍රමසිංහ කියා සිටියේ මේ සමඟ ජේවීපිය දුර්වල වුවද එහි ස්ථාවරය වෙනස් වනු ඇති බවයි. ජේවීපීය යුද්දය අරබයා නිරතුරුව ආණ්ඩුව සමඟ එක්වීමත් දැඩි ජාතිවාදී ස්ථාවරයක පසුවීමත් ඔහුට මහත් හිසරදයකි. මේ කරුණ පිළිබද බොහෝ ඇසූ පිරූ තැන් වික්‍රමසිංහ එදා ඇමෙරිකානු තානාපතිට කල ප්‍රකාශය සියයට සියයක් නිවැරදි බව කාලයා විසින් ඔප්පු කොට හමාරය. කෙසේවුවද භේදයේ අතුරු ඵලය වූයේ මේ තාක් ජේවීපියේ කොඳුනාරටිය වූ දැවැන්ත සිංහල බෞද්ධ පදනම ඔවුනට අහිමි වීමත් ජනාධිපති රාජපක්ෂ සිංහල ජාතිකවාදී ව්‍යාපාරයෙ එකම නියෝජිතයා බවට පත්වීමත්ය. වීරවංසට ඔවුන් ගොණුකොට ගැනීමේ ධාරිතාවක් නොවූ බැවින් මෙම බලවේගය ජනාධිපති රාජපක්ෂගේ පහසු ගොදුරක් වනු ඇතැයිද එය ඉදිරි මැතිවරණ වලදී තමාට බිහිසුනු තර්ජනයක් වනු ඇතැයිද පාර්ලිමේන්තුවේ බලය ගැන පමනක් තකා කටයුතු කල වික්‍රමසිංහ කිසිදා නොසිතන්නට ඇත. ජේවීපීයට මෙහිදී සිදුවූ විශාලතම වරද වූයේ වීරවංශ බැහැර කිරීම නොව නුසුදුසු මොහොතක කෙරුන පිළිවෙත් මාරුව හා ඊට සමගාමීව සියළු අනුගාමිකයන්ද කීකරු ලෙස තමා අනුගමනය කරනු ඇතැයි කෙරුන නුසුදුසු උපකල්පනයයි. සිය ඓතිහාසික උරුමය රඳාපවතින යුද්ධය වෙනුවෙන් ජීවන වියදම මෙන්ම රාජපක්ෂ පාලනයේ සෙසු සිත් පාරවන සුළු වැරදි හා අඩුලුහුඬු කම් සියල්ල සුහද සිතින් ඉවසා විඳදරාගත් සිංහල බෞද්ධ ජාතිකවාදය යනු සංස්කෘතිය හා ආගම සමඟ බැඳුන හැඟීමක් මිස හුදු දේශපාලන මතිමතාන්තරයක් නොවීය. ඇමෙරිකානු තානා පති තැනගේ අපේක්ෂාව වූයේ දැන් ලංකාණ්ඩුව කලමණාකරණය කිරීම වඩාත් පහසු වනු ඇති බවයි.